b'\n_START_ARTICLE_\nZoran Simovi\xc4\x87\n_START_SECTION_\nIgra\xc4\x8dka karijera\n_START_PARAGRAPH_\nKrenuo je sa nogometom kao 13-godi\xc5\xa1njak na poziciji napada\xc4\x8da. Me\xc4\x91utim, nije bio neki trka\xc4\x8d te su ga zamolili da stane na gol. Od tada je vi\xc5\xa1e preferirao stajati me\xc4\x91u vratnicama nego u "igri". Profesionalnu igra\xc4\x8dku karijeru zapo\xc4\x8deo je u Napretku iz Kru\xc5\xa1evca, odakle je 1980. godine pre\xc5\xa1ao u redove splitskog Hajduka. Proslavio se na utakmici 1. kola Kupa UEFA protiv lanjskog sudionika poluzavr\xc5\xa1nice, rumunjske "Universitatee" iz Craiove, kada je Hajduk, ponajvi\xc5\xa1e zahvaljuju\xc4\x87i njegovim sjajnim obranama jedanaesteraca, pro\xc5\xa1ao u idu\xc4\x87i krug. Odli\xc4\x8dne igre u "bilom" dresu dovele su ga i do nastupa za Jugoslaviju, za koju je odigrao 10 susreta, uklju\xc4\x8duju\xc4\x87i i legendarni susret kvalifikacija za EP 1984. protiv Bugarske na "njegovom" Poljudu. Jugoslavija se plasirala na zavr\xc5\xa1ni turnir u Francuskoj._NEWLINE_Na tom prvenstvu je Simovi\xc4\x87 u prvoj utakmici imao par pogrje\xc5\xa1aka, koje su ga stajale reprezentativnog statusa. U idu\xc4\x87oj utakmici nije branio on, nego "Zvezdin" vratar Ivkovi\xc4\x87, a nakon lo\xc5\xa1e igre istog u te\xc5\xa1kom porazu od Danske sa 0:5, Simovi\xc4\x87 se vra\xc4\x87a u idu\xc4\x87oj utakmici, koju Jugoslavija gubi od doma\xc4\x87ina sa 2:3, nakon \xc4\x8dega vi\xc5\xa1e nikad nije zaigrao za reprezentaciju._NEWLINE_Poslije tog prvenstva, potpisao je ugovor sa najboljim turskim klubom Galatasarayem, na inzistiranje tada\xc5\xa1njeg trenera ekipe, Nijemca Juppa Derwalla. Isprva nije mogao odoliti gradskom no\xc4\x87nom \xc5\xbeivotu te je brzo dospio na klupu. Smirio se kad mu je u grad do\xc5\xa1la obitelj. Za carigradsku mom\xc4\x8dad je igrao sve do 1990. godine, kada je objavio da se povla\xc4\x8di iz nogometa. U jednoj anketi svrstan je na 12. mjesto popisa najboljih inozemnih igra\xc4\x8da turskog nogometa svih vremena. Isto tako, prvi je golman (i jedini do Pletikose nekoliko godina poslije) koji je u anketi Ve\xc4\x8dernjeg lista progla\xc5\xa1en nogometa\xc5\xa1em godine.'